CK คาดเซ็นโครงการไซยะบุรี มูลค่า 1.9 หมื่นลบ. ใน Q2/59
CK คาดเซ็นโครงการไซยะบุรีส่วนเพิ่มเติมในสปป.ลาว มูลค่ากว่า 1.9 หมื่นลบ. ภายใน Q2/59 พร้อมลุยประมูลโครงการใหญ่ของรัฐเพิ่ม
17 พ.ค. 2559

นางสาวสุภามาส ตรีวิศวเวทย์ กรรมการผู้จัดการใหญ่ บริษัท ช.การช่าง จำกัด (มหาชน) หรือ CK เปิดเผยว่า ความคืบหน้าการรับงานส่วนเพิ่มของโครงการไฟฟ้าพลังน้ำไซยะบุรีในลาว มูลค่ากว่า 1.9 หมื่นล้านบาท ขณะนี้ทางบริษัท ไซยะบุรี พาวเวอร์ จำกัด หรือ XPCL ผู้รับสัมปทานและดำเนินโครงการ ได้ตกลงว่าจ้างบริษัทเป็นผู้รับงานเรียบร้อยแล้ว โดยคาดว่าจะลงนามสัญญาได้ภายในไตรมาส 2/59
“ขณะนี้การลงนามสัญญางานเพิ่มเติม หรือ Variation Order ได้ข้อสรุปหมดแล้ว เหลือเพียงงานด้านเอกสารเล็กน้อย คาดว่าจะลงนามได้ในไตรมาสที่ 2 นี้ ซึ่งจะทำให้ CK มีรายได้ก่อสร้างเพิ่ม อีกกว่า 1.9 หมื่นล้านบาท โดย CK ได้เร่งดำเนินการก่อสร้างงานเพิ่มเติมไปก่อนแล้ว เพื่อให้โครงการนี้แล้วเสร็จ และสามารถจ่ายไฟได้ตามกำหนดในปี 2562 อย่างแน่นอน”นางสาวสุภามาส กล่าว
โดยการรับงานส่วนเพิ่มดังกล่าว สืบเนื่องจากการที่รัฐบาลลาวได้ขอให้ XPCL ผู้รับสัมปทานและดำเนินโครงการไฟฟ้าพลังน้ำ ไซยะบุรี ลงทุนดำเนินการก่อสร้างเพิ่มเติม เพื่อดูแลด้านสิ่งแวดล้อมตามความต้องการของคณะกรรมาธิการลุ่มแม่น้ำโขง เพื่อให้โครงการนี้เป็นโครงการตัวอย่างที่เป็นเลิศบนแม่น้ำโขง (Excellent Project) เช่น การป้องกันแผ่นดินไหว ทางเรือผ่าน (Navigation Lock) ทางปลาผ่าน (Fish Passage) รวมถึงระบบระบายตะกอน (Sediment Flushing System) โดยในส่วนของการลงทุนเพิ่มเติมนี้ รัฐบาลลาวจะขยายระยะเวลาสัญญาสัมปทานและให้สิทธิประโยชน์เพิ่มเติมต่างๆ ให้แก่  XPCL ซึ่งจะทำให้โครงการนี้มีผลตอบแทนการลงทุนที่ดีเหมาะสมเช่นเดิม
ทั้งนี้ CK ในฐานะผู้ถือหุ้นใหญ่ของบริษัท ซีเค พาวเวอร์ จำกัด (มหาชน) หรือ CKP ซึ่งเป็นผู้ถือหุ้นใหญ่ของ XPCL และกลุ่มผู้ถือหุ้นหลักอื่นๆ พร้อมให้การสนับสนุนทางการเงิน (Sponsor Loan) แก่ XPCL อย่างเต็มที่ เพื่อลงทุนและก่อสร้างให้แล้วเสร็จตามแผน โดยมั่นใจว่าโครงการไฟฟ้าพลังน้ำไซยะบุรีเป็นโครงการที่เป็นประโยชน์สูงสุดต่อส่วนรวม เป็นแหล่งพลังงานไฟฟ้าสะอาดและต้นทุนต่ำสำหรับไทยและลาว ที่ดูแลด้านสิ่งแวดล้อมอย่างดี สามารถสร้างรายได้ที่มั่นคงและสม่ำเสมอให้แก่ XPCL และผลตอบแทนที่ดีให้กับผู้ถือหุ้น
สำหรับงานในมือที่บริษัทมีในปัจจุบันมีกำไรขั้นต้นอยู่ที่ประมาณ 8.71% โครงการก่อสร้างทุกๆ โครงการคืบหน้าเป็นไปตามแผน โดยโครงการรถไฟฟ้าสายสีม่วง สัญญา 4 และโครงการทางพิเศษศรีรัช-วงแหวนรอบนอกกรุงเทพมหานคร จะสามารถเปิดให้ประชาชนใช้บริการได้ ในเดือนสิงหาคมปีนี้อย่างแน่นอน
ขณะที่ในปีนี้ CK ก็พร้อมที่เข้าร่วมประกวดราคาโครงการขนาดใหญ่ของภาครัฐที่คาดว่าจะเริ่มเปิดประมูลหลายโครงการ เช่น โครงการท่าอากาศยานสุวรรณภูมิเฟส2 ที่ได้เปิดขายซองไปแล้ว กำหนดประกวดราคาในเดือนมิถุนายน โครงการรถไฟฟ้าสายสีส้ม ช่วงศูนย์วัฒนธรรม-มีนบุรี มูลค่า 7.98 หมื่นล้านบาท ที่คาดว่าจะเริ่มเปิดขายซองได้ในเดือน มิถุนายน 2559 โครงการมอเตอร์เวย์และรถไฟทางคู่อีกหลายสาย โดยคาดว่าจะได้ส่วนแบ่งงานก่อสร้างกว่า 20-25% ของงานทั้งหมดที่จะออกมา